የአስቸኳይ  ጊዜ  አዋጁ  ወቅታዊና  ተገቢ ነው  – የምክር  ቤት አባላት
በአገሪቱ   የታወጀው   የአስቸኳይ  ጊዜ  አዋጅ  በአገሪቱ  አንዳንድ አካባቢዎች  የተከሰተውን  የሰላም፣ የፀጥታና  ደህንነት ስጋት በዘላቂነት ከመቆጣጣር አኳያ  ወቅታዊና ተገቢ መሆኑን የህዝብ  ተወካዮች  ምክር ቤት አባላት ገለጹ ።የምክር ቤት አባል የሆኑት አቶ ሽፈራው ገብረስላሌ ለዋኢማ እንደገለጹት የአስቸኳይ ጊዜ አዋጁ የህዝቦችን ሰላምና ፀጥታ ስጋት በማስወገድ በአገሪቱ ዘላቂ ሰላምናመረጋጋትን  የሚያሰፍን   በመሆኑን  እጅጉን አስፈላጊ ነው ብለዋል ።አዋጁ ባለፈው ቅዳሜ ለህዝብ ይፋ ከተደረገ አንስቶ በተለያዩ አካባቢዎች አርሶ አደሩ ፣ የመንግሥት ሠራተኛውና ተማሪዎች የተለመደ የዕለት ተግባራቸውን   በሰላምና በተረጋጋ መንፈስ እንዲያከናውኑ ትልቅ እገዛ እያደረገ እንደሆነ አቶ ሽፈራው ገልጸዋል።ሌላው  የምክር ቤት አባል አቶ ዘለቀ መሃሪ እንደሚገልጹት የአስቸኳይ ጊዜ አዋጁ በአንዳንድ የአገሪቱ አካባቢዎች የተፈጠሩ ሁከቶችን በመጠቀም ፀረ ሰላም ኃይሎች በተለያዩ  የልማትና ኢንቨስትመንት ተቋማትን ለማውደም የሚያድርጉትን እንቅስቃሴ የሚያስቆም እርምጃ መሆኑን ተናግረዋል ።የአስቸኳይ ጊዜ አዋጁ አገሪቱ ሰላምና መረጋጋትን በማስቀጠል የተጀመሩ የልማትና የዴሞክራሲ ግንባታ ሥራዎችን እንድታካሄድ  የሚያስችላት መሆኑን የጠቆሙት አቶ ዘለቀ ህዝብና መንግሥት እጅ ለእጅ ተያይዘው ለአዋጁ ተፈጻሚነት መሥራት ይገባቸዋል ብለዋል።የምክር ቤት  አባል የሆኑት አቶ በድሉ ከበደ  በበኩላቸው  የአስቸኳይ ጊዜ አዋጁን ተፈጻሚ  ለማድረግ  በአገሪቱ  ጠቅላይ  ሚንስትር የሚመራ  ኮማንድ  ፖስት መቋቋሙንና ሥራ  መጀመሩን ገልጸው  ለአዋጁ  ተግባራዊነት  ህብረተሰቡን በየደረጃው ለማወያያት ሰፋፊ መድረኮችን ማዘጋጀት ያስፈልጋል ብለዋል ።የህዝብ ተወካዮች ምክር ቤት የአስቸኳይ ጊዜ አዋጁ ተግባራዊነት ላይ የምክር ቤቱ ቋሚ ኮሚቴዎችንና አባላትን  ያሳተፈ ውይይት እያካሄደ ሲሆን አዋጁ  በቅርቡ ይፀድቃል ተብሎ ይጠበቃል ።      